Úrad vlády SR						 Na rokovanie vlády SR
Sekcia hospodárskej politiky					 dňa 15.5.2002
									 k číslu: 3389/2002
									 k bodu: 19

Stanovisko

k Návrhu aktualizácie Programu rozvoja bývania v časti "Podprogram poskytovania dotácií na obstarávanie nájomných bytov" a "Podprogramu poskytovania dotácií na prípravu územia a na výstavbu technickej vybavenosti"

I.

	Materiál predkladá minister výstavby a regionálneho rozvoja ako iniciatívny. Obsahuje návrh uznesenia, predkladaciu správu, návrh podprogramov, návrh smerníc, vyhodnotenie pripomienok a návrh komuniké.

	Uznesením č. 665/2000 vláda schválila Program poskytovania dotácií na výstavbu nájomných bytov, Program poskytovania dotácií na výstavbu technickej vybavenosti a Program poskytovania dotácií na odstraňovanie systémových porúch bytových domov, ktorého aktualizácia bola vládou schválená uznesením č. 240/2002. Aktualizácia prvých dvoch programov spočíva v rozšírení kategórie žiadateľov aj na neziskové organizácie, umožnení predkladať žiadosti o poskytnutie dotácie priebežne, zvýšení zodpovednosti miestnej štátnej správy pri kontrole a výbere žiadostí o poskytnutie dotácií v rámci týchto programov. Naviac program podpory výstavby nájomných bytov  sa rozširuje o možnosť poskytnúť dotácie i na obstaranie bytov formou kúpy dokončeného bytu a program podpory výstavby technickej vybavenosti sa rozširuje o možnosť poskytnúť dotácie i na prípravu územia pre sústredenú výstavbu bytových domov. 	Súčasťou materiálu sú i aktualizované smernice, ktorými sa určujú pravidlá pre poskytovanie dotácií podľa jednotlivých programov.

	Aktualizáciou uvedených programov nevznikajú požiadavky na zvýšenie objemu finančných prostriedkov vyčlenených pre ich realizáciu v štátnom rozpočte na rok 2002. 

II.

	Materiál bol predmetom štandardného medzirezortného pripomienkového konania. Uplatnené pripomienky boli akceptované, alebo vysvetlené.  Zásadné pripomienky MF SR boli vyriešené prerokovaním na úrovni ministrov.

III.

	K návrhu aktualizácie vládou schválených programov podporujúcich rozvoj bývania systémom dotácií nemáme pripomienky.

	Z hľadiska nadväznosti predloženého návrhu na už prijaté rozhodnutia vlády (uznesenie č. 665/2000 - schválenie programov poskytovania dotácií na......  
a uznesenie č. 240/2002 - schválenie aktualizovaného programu rozvoja bývania v časti "Program poskytovania dotácií na odstraňovanie systémových porúch ...) odporúčame v názvoch (materiálu, návrhu a v návrhu uznesenia vlády)   používať jednotný  termín "program" (v texte návrhu sa, okrem názvu, používa termín program) a nie termín podprogram.

	Porada ekonomických ministrov vlády SR materiál neprerokovala.
	
Odporúčame vláde  predložený návrh schváliť s vyššie uvedenou pripomienkou.

Bratislava 10.5.2002